Բատայսկի պատմության թանգարան

Բատայսկի պատմության թանգարան (), թանգարան ՌԴ Ռոստովի մարզի Բատայսկ քաղաքում։ Թանգարանի ժամանակակից շենքը գտնվում է քաղաքի մշակույթի և հանգստի զբոսայգում, հասցեն` Կիրովի փող., 51ա։

Պատմություն 
Առաջին թանգարանը Բատայսկում բացվել է 1966 թվականին և գտնվել է տեղի կինոթատրոնում։ Սկզբնական անունը եղել է «Հեղափոխական, մարտական և աշխատանքային փառքի թանգարան»։ Տեղավորված է եղել ընդամենը երկու սենյակներում, իսկ ֆոնդում եղել է ընդամենը մոտ 400 ցուցանմուշ։ Թանգարանի ժամանակակից շենքը կառուցվել է 1979 թվականին։ Բացումը տեղի է ունեցել նույն թվականի ապրիլի 22-ին։

Ժամանակակից անվանումը թանգարանը կրում է 1993 թվականից։ Այս պահին ցուցասրահների մակերեսը 430 մ² է։

Թանգարանի ցուցադրություն 
Թանգարանի բոլոր ցուցադրությունների հիմք են քաղաքի պատմության, ազգագրության, հնագիտության մասին պատմող ցուցանմուշները։ Թանգարանի ֆոնդերում կա Բատայսկի պատմությանը նվիրված մոտ 9 հազար վավերական փաստաթուղթ։

Թանգարանում կա երեք ցուցասրահ.
 Մարտական փառքի սրահ. ներկայացված են Քաղաքացիական և Հայրենական մեծ պատերազմների ժամանակների ցուցանմուշներ, զոհվածների անուններով հուշապատը։ Սրահում ժամանակ առ ժամանակ անցկացվում են հանդիսավոր միջոցառումներ, պատերազմների վետերանների հանդիպումներ և որոնողական խմբերի նիստեր։
 Գավառագիտության սրահ
 Ցուցահանդեսների սրահ

Ցուցադրությունները.
 Բատայսկի ավիացիոն դպրոցի (Բարանովի անվան քաղաքացիական օդատորմիղի ուսումնարան) և Սերովի անվան օդաչուների ռազմական ավիացիոն բարձրագույն ուսումնարանի պատմությունը։ Հատկանշական է նրանով, որ այնտեղ սովորել են այնպիսի հռչակավոր օդաչուներ, ինչպիսիք են Ալեքսեյ Մարեսևը, որը դարձել է Բորիս Պոլևոյի «Պատմություն իսկական մարդու մասին» վիպակի գլխավոր հերոսի նախատիպը, աս օդաչու Գրիգորի Դոլնիկովը։
 Առաջին տիեզերագնաց օդաչուներ Վլադիմիր Կոմարովի, Եվգենի Խրունովի, Վիկտոր Գորբատկոյի անձնական իրերը։
 Բատայսկի երկաթուղային հանգույցի պատմության ցուցանմուշները։ Վլադիկավկազի երկաթուղին, որը 1875 թվականին կառուցվել էր Ալեքսանդր II կայսրի հրամանով, անցնում էր Բատայսկով, որը դարձավ խոշոր երկաթուղային հանգույց և «դարպաս» դեպի Կովկաս։
 Ազգագրական ցուցադրություն։ Այստեղ ներկայացված ցուցանմուշները նվիրված են Բատայսկի և նրա շրջակայքի բնակիչների ավանդույթներին և կենցաղին` հին կահույք, գյուղացու աշխատանքային գործիքներ, եկեղեցական և դեկորատիվ-կիրառական կենցաղի առարկաներ։
 Բատայսկցի նկարիչ Նիկոլայ Լոսևսկու աշխատանքների մշտական ցուցահանդես։

Ծանոթագրություններ 

Ռոստովի մարզի թանգարաններ